อาคเนย์สนซื้อไอเอ็นจีจากพีซีจี
อาคเนย์ทุ่มทุนเดินทางลัด ขอเจรจาเทกโอเวอร์ ไอเอ็นจี ประกันชีวิตในไทย ต่อจากกลุ่มพีซีจี
21 พ.ย. 2555

อาคเนย์ทุ่มทุนเดินทางลัด ขอเจรจาเทกโอเวอร์ ไอเอ็นจี ประกันชีวิตในไทย ต่อจากกลุ่มพีซีจี
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า เมื่อ 23 สัปดาห์ที่ผ่านมา ทางกลุ่มอาคเนย์ได้แจ้งความต้องการไปยัง บริษัท แปซิฟิค เซ็นจูรี่ กรุ๊ป (พีซีจี) จากฮ่องกง เพื่อขอเป็นพันธมิตรทางธุรกิจร่วมกันในฐานะเจ้าของรายใหม่ บริษัท ไอเอ็นจี ประกันชีวิต ในไทย
ทั้งนี้ กลุ่มอาคเนย์ไม่ได้จำกัดรูปแบบการเป็นพันธมิตรว่าจะต้องเป็นรูปแบบใด แต่ได้เสนอไป 3 แนวทาง คือ 1.การร่วมทุนระหว่างกัน 2.การขายเฉพาะสัญญาธุรกิจแบงก์แอสชัวรันซ์ของธนาคารทหารไทยหรือขายกิจการบางส่วน และ 3.การขายธุรกิจทั้งหมดของไอเอ็นจี ประกันชีวิต ในไทยให้กลุ่มอาคเนย์
“ตอนนี้ยังไม่ได้คำตอบว่าทางพีซีจีจะว่าอย่างไร เราเสนอไปก่อนเพื่อเป็นจุดเริ่มต้นเท่านั้น ถ้าได้คำตอบแนวทางการซื้อที่ชัดเจนแล้วค่อยแต่งตั้งที่ปรึกษาทางการเงินไปเจรจาอีกที ส่วนจะได้คำตอบเมื่อไรนั้นก็ยังไม่ทราบ ซึ่งปัจจุบันธุรกิจประกันชีวิตไทยเกือบทุกบริษัทต่างก็มีพันธมิตรต่างชาติกันหมดแล้ว เหลือแต่อาคเนย์เท่านั้นที่ยังไม่มี หากมาร่วมเป็นพันธมิตรกับอาคเนย์ หรือขายให้อาคเนย์โอกาสที่จะเติบโตในธุรกิจก็ยังมี” นายโชติพัฒน์ กล่าว
สำหรับเป้าหมายหลักทางธุรกิจก็เพื่อขยายตลาดในไทย และรับมือการเปิดเสรีอาเซียน (เออีซี) ในปี 2558 เหมือนกับบริษัทอื่นๆ ซึ่งหากสำเร็จก็จะเป็นโอกาสให้บริษัทอาคเนย์ประกันชีวิตเติบโตได้เร็วขึ้น โดยปัจจุบันมีเบี้ยแค่ประมาณ 2,500 ล้านบาทเท่านั้น โดยในช่วง 9 เดือนแรกของปีนี้ มีเบี้ยรับปีแรก 260 ล้านบาท เติบโต 24% เบี้ยต่ออายุ 1,362 ล้านบาท เติบโต 10% และเบี้ยประเภทชำระครั้งเดียวจากสถาบันการเงิน 886 ล้านบาท
ทั้งนี้ ในปัจจุบัน บริษัทไอเอ็นจี ประกันชีวิต มีเบี้ยประมาณ 8,000 ล้านบาท ผลิตภัณฑ์ประกันชีวิตและผลิตภัณฑ์แบบบำนาญ มีลูกค้า 3 แสนราย พนักงาน 480 คน และตัวแทน 4,000 คน